El guitarrista Rafael Serrallet porta a Ucraïna el missatge de suport del poble de Xirivella
25 de maig de 2023

El guitarrista Rafael Serrallet ha dut a terme una gira de tres concerts per Ucraïna que ha acabat este dimecres a Kíev. Fins allí ha portat el missatge de suport de Xirivella al poble ucraïnés en forma de socarrat que ha entregat als directors de les filharmòniques de Kíev i Lviv, amb les quals ha compartit escenari. “La música és l'arma més poderosa. Orgullosos de vosaltres”, era la inscripció que acompanyava al socarrat. “Per a ells significa molt sentir que Europa els dóna suport”, afirma Serrallet.

El prestigiós guitarrista de Xirivella ha realitzat dos concerts en la localitat de Lviv, un amb Filharmònica Nacional de Lviv dins del festival Virtuosos, en el qual ja va participar l'any passat, i un  recital de música de cambra al costat de la mezzosoprano Liliia Nikitchuk i el violoncel·lista Maksym Rymar. A Kíev va tocar al costat de la Filharmònica Nacional d'Ucraïna.

“El poble ucraïnés intenta que la guerra no detinga la seua vida normal i aquesta és la seua particular resistència cultural. A pesar que pels carrers veus constantment militars i barricades, malgrat el so de les sirenes anti bombardeig i de les circumstàncies tan difícils que estan vivint, no renuncien a la cultura”, defensa Serrallet, que fa una valoració molt positiva de la seua gira: “si hem transmés un poc de fe i esperança, el viatge ja ha valgut la pena. Quan veus al públic escoltant atentament i veus com tanca els ulls, vull pensar que s'estan transportant a un moment millor, durant aqueixos segons la música els fa #evadir. Això és màgic. És el menys que jo podia fer”, sosté.

Malgrat tot, la guerra continua estant present en molts detalls: “és inevitable, molts teatres serveixen de centre logístic per a emmagatzemar medicines, al costat d'on et canvies veus jupetins antibales i un altre tipus de material per a la guerra, l'aforament en els teatres està limitat a la gent que cap en el refugi de cada recinte… encara que vulgues fer vida normal, la guerra està present”, adverteix Serrallet.

Tot això ha fet que aquesta gira haja sigut especialment emotiva per a Serrallet. “Impressiona escoltar a la presentadora de l'acte dir que som ací gràcies a les persones que estan en el front jugant-se la seua vida perquè la nostra puga seguir més o menys igual. Va ser especialment colpidora l'última peça del recital de Lviv en la qual el violoncel·lista va imitar amb el seu instrument el so de les sirenes anti bombardeig. El públic no va poder reprimir les llàgrimes”, confessa.

El repertori va incloure, entre altres peces, el famós Concert d'Aranjuez i l'obra ‘Epitafio’, inspirada en un dels poemes de l'últim llibre del periodista Ferran Garrido, que aborda temes de guerra, amor i llibertat, i que ha sigut composta pel propi Serrallet.